KIRJALLINEN KYSYMYS E-2650/01 esittäjä(t): Frank Vanhecke (NI) neuvostolle. Terrorismin vastainen taistelu Euroopassa.



Virallinen lehti nro 134 E , 06/06/2002 s. 0073 - 0073



KIRJALLINEN KYSYMYS E-2650/01 esittäjä(t): Frank Vanhecke (NI) neuvostolle (3. lokakuuta 2001) Aihe: Terrorismin vastainen taistelu Euroopassa Äskettäisten Yhdysvalloissa tapahtuneiden terrori-iskujen jälkeen on selvinnyt tuskallisella tavalla että useimmissa Euroopan unionin jäsenvaltioissa ei ole erityistä lainsäädäntöä terrorismin torjumiseksi. Kyseessä ovat Belgia, Itävalta, Tanska, Suomi, Kreikka, Luxemburg, Alankomaat ja Ruotsi. Kuudella jäsenvaltiolla, eli Saksalla, Espanjalla, Ranskalla, Italialla, Portugalilla ja Isolla-Britannialla on oma terrorismin vastainen lainsäädäntönsä. Vaikuttaa siis siltä, että Euroopassa, jossa ei enää ole sisärajoja, on tällä alalla huomattavia eroja lainsäädännössä. Kaikki viittaa kuitenkin siihen, että lukuisat fundamentalistiset muslimijärjestöt pitävät logistista päämajaansa Euroopassa ja ne voivat siis vapaasti hyötyä avoimista rajoista. Mihin toimiin neuvosto aikoo ryhtyä eri jäsenvaltioiden suhteen, jotta hyvin lyhyellä aikavälillä saadaan aikaan vähintään minimaalinen ja yhdenmukainen oikeusperusta terrorismiongelman tehokkaaksi torjumiseksi? Yhteinen vastauskirjallisiin kysymyksiin E-2650/01, E-2662/01 ja E-2672/01 (12. helmikuuta 2002) Neuvosto kehottaa arvoisaa parlamentin jäsentä tutustumaan päätelmiin ja toimintasuunnitelmaan, jotka hyväksyttiin 20. syyskuuta 2001 (oikeus- ja sisäasioiden kokoonpanossa) kokoontuneessa ylimääräisessä neuvoston istunnossa, sekä Eurooppa-neuvoston (21. syyskuuta 2001) päätelmiin. Näissä päätelmissä mainitaan useita käytännön toimia terrorismin vastustamiseksi ja torjumiseksi. Mitä tulee Euroopan unionin jäsenvaltioiden tiedustelupalveluiden koordinointiin terrorismin vastaisessa toiminnassa, asiaan viitataan äskettäin hyväksytyissä ja edellä mainituissa teksteissä seuraavasti: 21. syyskuuta 2001 kokoontuneen Eurooppa-neuvoston hyväksymän toimintasuunnitelman kohdassa 2.3. todetaan: Jäsenvaltiot jakavat viipymättä ja järjestelmällisesti Europolin kanssa kaikki tarpeelliset terrorismia koskevat tiedot. Europoliin perustetaan mahdollisimman nopeasti terrorismin vastaiseen toimintaan erikoistunut yksikkö . Gentissä 19. lokakuuta 2001 pidetyn epävirallisen Eurooppa-neuvoston kokouksessa valtion- ja hallitusten päämiehet hyväksyivät julkilausuman, jonka 2 kohdassa mainitaan välittömästi toteutettavien ensisijaisten tavoitteiden joukossa sellaisten operatiivisten yksiköiden välisen yhteistyön vahvistaminen, joiden tehtävänä on terrorismin torjunta: Europol, Eurojust, tiedustelupalvelut, poliisin yksiköt ja oikeusviranomaiset. Kemiallisilla tai biologisilla aseilla tehtävien terrori-iskujen uhan osalta Gentin julkilausuman 5 kohdassa korostetaan, että viranomaiset ylläpitävät tehostettua valvontaa ja tiedustelupalvelujen sekä poliisi-, väestönsuojelu- ja terveysviranomaisten välistä yhteistyötä vahvistetaan. Neuvosto ilmoittaa myös arvoisalle parlamentin jäsenelle, että Euroopan komissio on äskettäin esittänyt ehdotuksen puitepäätökseksi, jonka pyrkimyksenä on muun muassa säätää yhdenmukaisesta terrorismin määrittelemisestä ja kriminalisoimisesta jäsenvaltioissa. Edellä mainittu ehdotus puitepäätökseksi on toimitettu Euroopan parlamentille lausuntoa varten ja neuvoston on erittäin nopeasti hyväksyttävä se 21. syyskuuta 2001 kokoontuneen ylimääräisen Eurooppa-neuvoston päätelmien mukaisesti. Käytännössä unionin kunkin toimielimen on ryhdyttävä toimenpiteisiin, joilla voidaan varmistaa niiden omien turvallisuusyksiköiden sopeuttaminen nykyisiin uhkiin.